Source: https://e-justice.europa.eu/content_ordinary_courts-18-lt-printMS-mt.do?member=1
Timestamp: 2020-01-25 09:11:13+00:00
Document Index: 1307153

Matched Legal Cases: ['qorti ', 'Qorti ', 'Qorti ', 'qorti ', 'Qorti ', 'Qorti ', 'qorti ', 'qorti ', 'qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'qorti ', 'qorti ', 'Qorti ', 'qorti ', 'qorti ', 'qorti ']

Qrati ordinarji - Litwanja
Din il-paġna tipprovdilek informazzjoni dwar il-qrati ordinarji Litwani.
Qrati ordinarji - introduzzjoni
Fil-Litwanja, hemm 56 qorti ta’ ġurisdizzjoni ġenerali:
Il-Qorti Suprema tal-Litwanja (Lietuvos Aukščiausiasis Teismas)
Il-Qorti tal-Appelli tal-Litwanja (Lietuvos apeliacinis teismas)
5 qrati reġjonali (apygardos teismai)
49 qorti distrettwali (apylinkės teismai).
Il-Qorti Suprema tal-Litwanja
Il-Qorti Suprema tal-Litwanja hija l-unika qorti ta’ kassazzjoni (l-aħħar rimedju) għar-reviżjoni ta’ sentenzi effettivi, deċiżjonijiet, digrieti u ordnijiet tal-qrati ta’ ġurisdizzjoni ġenerali.
Il-qorti żviluppat prattika tal-qorti uniformi għall-interpretazzjoni u l-applikazzjoni tal-liġijiet u atti legali oħra.
Tista’ ssib aktar informazzjoni fuq is-sit elettroniku tal-Qorti Suprema.
Il-Qorti tal-Appelli tal-Litwanja
Il-Qorti tal-Appelli toffri d-dritt ta’ appell kontra sentenzi tal-qrati reġjonali (bħala qrati tal-ewwel istanza). Tisma’ wkoll talbiet dwar ir-rikonoxximent ta’ deċiżjonijiet ta’ qrati barranin jew internazzjonali u ta’ deċiżjonijiet f’arbitraġġi barranin jew internazzjonali u l-infurzar tagħhom fir-Repubblika tal-Litwanja. Twettaq funzjonijiet oħra assenjati lill-ġurisdizzjoni tagħha bil-liġi.
Is-sede tal-Qorti tal-Appelli torganizza u tikkontrolla l-attivitajiet amministrattivi tal-qrati distrettwali u tal-imħallfin tagħhom, skond il-proċedura stabbilita bil-liġi.
Tista’ ssib aktar informazzjoni fuq is-sit elettroniku tal- Qorti tal-Appelli.
Qorti reġjonali hija qorti tal-ewwel istanza għall-każijiet kriminali jew ċivili assenjati lill-ġurisdizzjoni tagħha bil-liġi. Tisma’ wkoll appelli kontra sentenzi, deċiżjonijiet, digrieti u ordnijiet tal-qrati distrettwali.
Is-sede ta’ qorti reġjonali torganizza u tikkontrolla l-attivitajiet amministrattivi tal-qrati distrettwali u tal-imħallfin tagħhom taħt il-ġurisdizzjoni tal-qorti, skond il-proċeduri stabbiliti bil-liġi.
Qorti distrettwali hija qorti tal-ewwel istanza għat-tipi ta’ każijiet li ġejjin:
Każijiet li jinvolvu ksur amministrattiv (assenjati lill-ġurisdizzjoni tagħha bil-liġi)
Każijiet assenjati lill-ġurisdizzjoni tal-imhallfin dwar self ipotekarju
Każijiet relatati mal-infurzar ta’ deċiżjonijiet u sentenzi
Imħallef ta’ qorti distrettwali jwettaq ukoll il-funzjonijiet ta’ imħallef fil-proċeduri qabel is-smigħ u mħallef tal-infurzar, flimkien ma’ funzjonijiet oħra assenjati lil qorti distrettwali bil-liġi.